**ЕДУКАТИВЕН МАТЕРИЈАЛ ОД ОБЛАСТА НА КАПИТАЛНО ФИНАНСИРАНО ПЕНЗИСКО ОСИГУРУВАЊЕ**

* **Агенција за супервизија на капитално финансирано пензиско осигурување**

Агенцијата за супервизија на капитално финансирано пензиско осигурување е основана заради вршење супервизија на работењето на пензиските друштва и пензиските фондови со крајна цел да ги заштити интересите на членовите (осигурениците) и на пензионираните членови на пензиските фондови. Агенцијата има својство на правно лице и за својата работа одговара пред Собранието на Република Северна Македонија.

Агенцијата е одговорна за издавање, повлекување и одземање дозволи за основање на пензиски друштва, дозволи за вршење дејност – управување со пензиски фондови и издавање, повлекување и укинување на одобренија за управување со задолжителни и доброволни пензиски фондови. Таа врши супервизија на работењето на пензиските друштва, на задолжителните и на доброволните пензиски фондови, како и на чуварите на имот и на странските менаџери на средства.

* **Пензиски друштва**

Пензиско друштво е акционерско друштво што се основа и работи во согласност со Законот за трговски друштва и Законот за задолжително капитално финансирано пензиско осигурување, или со Законот за доброволно капитално финансирано пензиско осигурување. Пензиско друштво се основа по претходно добиена дозвола од страна на МАПАС и управува со пензиски фонд врз основа на одобрение за управување со пензиски фонд. Во пензискиот систем има можност за основање три вида друштва:

- Друштво за управување со задолжителни пензиски фондови,

- Друштво за управување со доброволни пензиски фондови,

- Друштво за управување со задолжителни и доброволни пензиски фондови

Во Република Северна Македонија постојат 3 Друштва за управување со задолжителни и доброволни пензиски фондов и тоа:

* **Сава пензиско друштво а.д. Скопје**

ул. Мајка Тереза бр.1 Скопје,

тел. 02-15-500, [www.sava-penzisko.mk](file:///C%3A%5CUsers%5Cbiljana_k%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5C8KZMX2KK%5Cwww.sava-penzisko.mk)

* К**Б Прво пензиско друштво АД Скопје**

ул. Митрополит Теодосиј Гологанов бр. 6 Скопје

тел. 02-3243-777, [www.kbprvo.mk](file:///C%3A%5CUsers%5Cbiljana_k%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5C8KZMX2KK%5Cwww.kbprvo.mk) и

* **ТРИГЛАВ ПЕНЗИСКО ДРУШТВО АД Скопје**

бул. 8-ми Септември бр. 16 Скопје,

тел. 02-5102-190, [www.triglavpenzisko.mk](file:///C%3A%5CUsers%5Cbiljana_k%5CAppData%5CLocal%5CMicrosoft%5CWindows%5CTemporary%20Internet%20Files%5CContent.Outlook%5C8KZMX2KK%5Cwww.triglavpenzisko.mk)

* **Пензиски фондови**

Пензиски фонд (задолжителен или доброволен) претставува отворен инвестициски фонд, што се основа и работи во согласност со Законот за инвестициски фондови, доколку со Законот за задолжително капитално финансирано пензиско осигурување, или со Законот за доброволно капитално финансирано пензиско осигурување, поинаку не е уредено.

Задолжителниот пензиски фонд го сочинуваат придонесите и средствата на членовите, средствата на пензионираните членови и приносите од инвестираните придонеси и средства, намалени за надоместоците што се наплатуваат од задолжителниот пензиски фонд.

Доброволниот пензиски фонд го сочинуваат доброволните придонеси, уплатени во име и за сметка на членовите, средствата на членовите, средствата на пензионираните членови и приносите од инвестираните придонеси и средства, намалени за надоместоците што се наплатуваат од доброволниот пензиски фонд.

Сопственици на пензискиот фонд се неговите членови и пензионирани членови, а нивните поединечни сопственички права се определени од износот на средствата на нивните сметки.

* **Инвестирање на средствата на пензиските фондови**

Средствата на пензиските фондови се инвестираат од страна на пензиското друштво согласно со одредбите од Законот за задолжително капитално финансирано пензиско осигурување, Законот за доброволно финансирано пензиско осигурување и инвестиционата стратегија на друштвото со цел остварување на највисок принос, единствено во полза на членовите и пензионираните членови на задолжителните и доброволните пензиски фондови. Пензиското друштво преку диверзификација и финансиска анализа на финансиските инструменти го минимизираат ризикот од загуби.

### **Членови во задолжителен пензиски фонд**

 Осигурениците кои прв пат пристапуваат во задолжително пензиско и инвалидско осигурување по 1 јануари 2019 година и на датумот на пристапувањето се помлади од 40 години, согласно со членот 118 од Законот за пензиското и инвалидското осигурување, се должни да се зачленат и да плаќаат придонеси во задолжителен пензиски фонд по сопствен избор се додека имаат својство на осигуреник во задолжителното пензиско и инвалидско осигурување.

Осигурениците се должни да се зачленат во задолжителен пензиски фонд во рок од три месеци сметано од датумот на пристапување во задолжителното пензиско и инвалидско осигурување.

Член на задолжителен пензиски фонд може слободно да премине и да се зачлени во друг задолжителен пензиски фонд.

) Агенцијата е должна да ги информира граѓаните за категориите осигуреници кои се обврзани да се зачленат во задолжителен пензиски фонд, за факторите кои треба да се земат предвид при донесувањето на одлука за избор на задолжителен пензиски фонд и за склучување на договор за членство со друштво кое управува со задолжителен пензиски фонд.

### **Член на доброволен пензиски фонд**

Член на доброволен пензиски фонд може да биде секое лице кое навршило 15 години но не повеќе од 70 години и е сопственик на доброволна индивидуална сметка или секое лице кое е учесник во професионална пензиска шема и е сопственик на професионална сметка.

Членот може да уплаќа

-доброволен придонес сам за себе,

-во негово име и за негова сметка да уплаќа доброволен придонес трето лице (т.н. уплаќач), или

- за него да плаќа осигурител односно финансиер на професионална пензиска шема.

Лицето станува член на доброволен пензиски фонд:

 - со потпишување на договор за членство во доброволен пензиски фонд меѓу лицето и друштвото и со отворање на доброволна индивидуална сметка

- со потпишување на договор за членство во доброволен пензиски фонд меѓу лицето, уплаќачот и друштвото и со отворање на доброволна индивидуална сметка или

-со учество во професионална пензиска шема и отворање на професионална сметка.

Друштвото отвара доброволна индивидуална сметка или професионална сметка на членот, веднаш по првата уплата на придонес.

Членот, уплаќачот и осигурителот, имаат право слободно да ја одредуваат висината на уплатениот износ на доброволен придонес и динамиката на уплатата, а промената на висината на уплатата, или прекинот на уплатата, не влијаат на правото на членство во доброволниот пензиски фонд, односно не значат прекин на членството.

Пензионер не може да биде член во трет столб.

* **Право на исплата на средства од доброволен пензиски фонд**

Средствата од доброволен пензиски фонд можат да се повлечат најрано десет години пред возраста за стекнување право на старосна пензија во согласност со Законот за пензиското и инвалидското осигурување, што во моментов би значело најрано на возраст од 52 години за жени, односно 54 години за мажи. Исто така, средствата можат да се повлечат во случај кога кај членот е утврдена општа неспособност за работа од страна на Комисија за оцена на работната способност при Фондот на пензиското и инвалидското осигурување на Северна Македонија, без оглед на возраста. Во случај на смрт на членот средствата се предмет на наследство.

Средствата од третиот столб се користат по избор на членот во следните видови пензиски надоместоци:

* еднократна или повеќекратни исплата на средства;
* пензиски ануитет што се исплаќа од друштво за осигурување овластено за таа цел;
* програмирани повлекувања обезбедени од друштвото кое управува со доброволен пензиски фонд, или
* комбинација од горенаведените опции.

## **Достава на зелен плик**

Заради постојан увид на пензиските заштеди и транспарентност на системот, пензиските друштва до членовите и пензионираните членови на пензиските фондови со кои управуваат, еднаш годишно доставуваат извештај за пензиска заштеда на индивидуална сметка, на доброволна индивидуална сметка и на професионална сметка и извештај за инвестициско портфолио. Известувањата до членовите на пензиските фондови се доставуваат во зелен плик. За едноставен и брз начин на информирање членовите имаат можност извештаите за пензиска заштеда да ги добиваат преку електронска пошта (e-mail).

Пензиските друштва до членовите и пензионираните членови на пензиските фондови со кои управуваат, годишните известувања за претходната година треба да ги достават најдоцна до 31 март во тековната година.